აჭარის სახელმწიფო მუზეუმი

აჭარის სახელმწიფო მუზეუმი – მუზეუმი ქალაქ ბათუმში, საქართველო. დაარსდა 1908 წელს. პირველ ხანებში მას სასკოლო ხასიათი ჰქონდა, შემდეგ გადაკეთდა საქალაქო მუზეუმად, აჭარაში საბჭოთა ხელისუფლების დამყარების შემდეგ კი — მხარეთმცოდნეობის მუზეუმად, ხოლო 1943 წლიდან — აჭარის სახელმწიფო მუზეუმად. მუზეუმში დაცულია ძვ. წ. XII – IX სს.-ის, აგრეთვე VII - IV სს.-ის უნიკალური არქეოლოგიური მასალები: ანტიკური პერიოდის ბერძნული შავლაკიანი კრატერი, გრავირებული ცულები, ბრინჯაოს ვერძი, გონიოს განძი — ინტალიო აფროდიტესა და ეროსის გამოსახულებით, I-II სს.-ს ოქროს ჭედური ფიალა, ბადროს მტყორცნელის ოქროს ფიგურა, ოქროს სარტყლის ფრაგმენტები, გულსაკიდები ჰელიოსისა და სტილიზებული გამოსახულებებით, სხვადასხვა მასალისგან დამზადებული მძივები, კილიტები, გულსაბნევი, საკულტო დანიშნულების სკულპტურები (ბრინჯაო), სკივრის მორთულობის ფრაგმენტი მუხის ფოთლებისა და ნაყოფის გამოსახულებით; აგრეთვე: ბუნების იშვიათი ძეგლები (მათ შორის 25 მლნ. წლის გაქვავებული ხე), XIX-XX სს-ის მიჯნის ეთნოგრაფიული, ხალხური და გამოყენებითი ხელოვნების ნიმუშები, ხელნაწერები, სახვითი ხელოვნების ნიმუშები. ლიტერატურა ახვლედიანი ხ., სამეცნიერო-კვლევითი მუშაობა ბათუმში, ჟურნ. „მეცნიერება და ტექნიკა“, N2, თბ., 1950, გვ. 41-42 რესურსები ინტერნეტში კულტურული მემკვიდრეობის პორტალი, № 7602